Sei koe káxe ikénepoke,
xánea Jesus ne Pêturu yóko'o neko pi'âti kopo'ínukokoti,
Teâku yoko Xuâum oúke koati hána'iti mopôi.
Yoko ainóvotinehiko,
ákoti po'ínuhiko xâne xapákuke.
Ina ipokóvo koêku ne Jesus nonékukehiko.
Ú'uhapu'i-ú'uhapu'i koéne ne nône.
Kutí koéne uhá'iko káxe.
Kúteanemaka koêku ne ípovo,
hóhopu-hóhopu kóyene kuteâti koeku xúnati uhapú'iti.
Yane apé kó'inoanehiko Muîse yoko Îliya,
enepohikoneko koyúhoti emo'u Itukó'oviti mekúke,
yuhó'ixoti Jesus.
Ina kíxo Jesus ne Pêturu:
—Unaém,
koati únati vápeyea yâyeke.
Enepo yakahá'a,
indúkotimo mopo'âti kálihunoe péti hú koeti yâyeke.
Poéhamo ítike,
poéhamo ítuke Muîse,
koane poéhamo ítuke Îliya —kíxoane.
Ixómoiko koyûho ne Pêturu,
apé koene kapási êno ú'uha koyêti rama'úxoatihiko,
inú'ixoku emo'úti koêti:
—Énomone Nje'éxa râ'a,
ákoti omotóva ongóvo,
porexónuti hána'iti elókeko ongóvo.
Yakámokenoyinoe yûho —koéne.
Kamoáne íhikauhiko neko emo'úti,
yupihovó koéneoxo píkea.
Xovokuké koéne íkorohikeovo poké'eke.
Ina ahi'ókovahiko Jesus ipíhoa vô'u xokóyokehiko koane kíxea:
—Yexépukapa.
Hákonoe píke —kíxoane.
Ina noiméxohiko,
áko'oponehiko neko po'i noíxone.
Poéhapoane Jesus noíxo.
Koeku ukópeahiko oúke neko hána'iti mopôi,
hara koe ixíko'okoakehiko Jesus:
—Hákoxovonoe yetó'oko po'i xâne koêku ra neíxone kó'oyene imókonemo enjepúkapane ungópea xapa ivokóvoti,
undi íhae vanúke ikútipasikoponovoti xâne —kíxoanehiko.
Ina kixôa íhikauhiko:
—Ná'ikopo koeti koyúhoinoa éskiriba,
enepohikone ihíkaxoti yútoe Muîse,
kónokea itúkeovo Îliya ne inuxómo sîmo?
Ina yumopâ Jesus:
—Kaná'uteoxo símeane Îliya inúxotike kóyuseyea uhá koêti.
Itea koati ngixópitinoe símeane ne Îliya,
itea ako éxa xanéhiko itúkeova,
koane itúkinoahiko uhá koêti neko váhere âha itúkinoa.
Énomonemakamo kixónuneyehiko íkoitoponeonu kotíveti,
undi íhae vanúke ikútipasikoponovoti xâne —kíxovokoxoane Jesus.
Yane éxoanehiko íhikau Jesus itúkeovo Xuaum Mbátita kíxo yane yuhó'inoahiko.